**დანართი N2**

**COVID-19–ის საეჭვო შემთხვევების ბინაზე მართვის ინსტრუქცია**

**1. რესპირაციული ან სხვა სიმპტომების მქონე:**

**ა) საყოველთაო ჯანდაცვის პროგრამის ბენეფიციარი** **უნდა დაუკავშირდეს -** საკუთარ ოჯახის ექიმს (ასეთის არსებობის შემთხვევაში) ან საყოველთაო ჯანმრთელობის დაცვის პროგრამის ფარგლებში გეგმური ამბულატორიული მომსახურების მიმწოდებელ დაწესებულებას (შემდგომ ტექსტსა და დანართებში - **კლინიკა**);

**ბ) სადაზღვევო სქემაში ჩართული პირი** **უნდა დაუკავშირდეს -** სადაზღვევო კომპანიის ცხელ ხაზს, ან უშუალოდ სადაზღვევო კომპანიასთან სახელშეკრულებო ურთიერთობაში მყოფ სამედიცინო დაწესებულებას (შემდგომ ტექსტსა და დანართებში - **კლინიკა**);

**გ) სოფლად მცხოვრები პირი უნდა დაუკავშირდეს - სოფლის ექიმს;**

**დ) პირი, რომელიც არის საყოველთაო ჯანდაცვის პროგრამის ბენეფიციარი, მაგრამ არ არის რეგისტრირებული არცერთ პჯ დაწესებულებაში და ასევე, პირი, რომელიც არ არის საყოველთაო ჯანდაცვის პროგრამის ბენეფიციარი და არც კერძო სადაზღვევო სქემაში ჩართული,** **უნდა დაუკავშირდეს -** საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროს ცხელ ხაზზს (შემდგომ ტექსტსა და დანართებში - **„1505“**)\*;

**ე) *ამ პუნქტის „დ“ ქვეპუნქტით*** *განსაზღვრულ შემთხვევებში,* ***„1505“*** *ინფორმაციას პაციენტების შესახებ, შეთანხმებული ფორმატით, გადასცემს* ***„112“-****ს, რომელიც**პროგრამული უზრუნველყოფის საშუალებით, უზრუნველყოფს საქმეების გადაცემას* ***„ონლაინ-კლინიკებისთვის“.*** *აღნიშნულ შემთხვევებს* ***„ონლაინ-კლინიკა“*** *მართავს ამ დანართით განსაზღვრული პირობების შესაბამისად და ამასთან, თავისუფლდება საშედეგო ფორმის შევსების ვალდებულებისგან.*

**2. თუ რესპირაციული ან სხვა სიმპტომების მქონე პაციენტმა არ იცის ოჯახის ექიმის/სამედიცინო დაწესებულების საკონტაქტო ინფორმაცია**, უნდა დაუკავშირდეს:

**ა)** **„1505“**-ს;

**ბ)** მოიძიოს ინფორმაცია პორტალზე: <http://ambulatoria.moh.gov.ge/>.

**3. კლინიკა უზრუნველყოფს სიმპტომიანი პაციენტების მართვას:**

**ა)** ყოველდღიურ რეჟიმში, 18 სთ-მდე;

**ბ)** არასამუშაო საათებში პაციენტის მიერ განხორციელებული ზარის მიღებას ონლაინ კონსულტაციებში ჩართული დაწესებულება უზრუნველყოფს ოჯახის ექიმის, ქოლ-ცენტრის ოპერატორის, მორიგე ოპერატორის და/ან სხვა საშუალებით, ხოლო ექიმის მიერ მეთვალყურეობა განხორციელდება მეორე დღეს.

**4. კლინიკა ვალდებულია:**

**ა)** სატელეფონო კონსულტაცია განახორციელოს დღის განმავლობაში, იმ დღეს და წინა დღის 6 სთ-დან დილამდე შემოსულ ზარებზე;

**ბ)** სატელეფონო კონსულტაცია განახორციელოს საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროს მიერ განსაზღვრული შესაბამისი პროტოკოლებით დადგენილი პერიოდულობით და ვადით;

**გ)** ყველა სატელეფონო კონსულტაციის დროს ხაზგასმით აღინიშნოს თვითიზოლაციის წესების მკაცრი დაცვისა და სახლში დარჩენის აუცილებლობა;

**დ)** ყველა სატელეფონო კონსულტაციის შემდეგ ინფორმაცია ასახოს სამედიცინო დოკუმენტაციაში (ამბულატორიული ბარათი). სამედიცინო დოკუმენტაციაში უნდა აისახოს ასევე, კონსულტაციის რომელიმე ეტაპზე ექიმის გადაწყვეტილება, რომ პაციენტი აღარ საჭიროებს მეთვალყურეობას;

**ე)** თუ სატელეფონო კომუნიკაციის შეთხვევაში გამოიკვეთება სასწრაფო გადაუდებელი დახმარების ბრიგადის ჩართულობის საჭიროება, სატელეფონო ზარის საშუალებით შეატყობინოს **„112“**-ის ოპერატორს პაციენტის სახელი, გვარი, მისამართი და ასევე, სასწრაფო გადაუდებელი დახმარების ბრიგადის საჭიროების მიზეზი, რომლის საფუძველზე „112“ უზრუნველყოფს სასწრაფო გადაუდებელი დახმარების ბრიგადის ჩართულობას;

**ვ)** სატელეფონო კონსულტაციის უმთავრესი მიზანია, ყველა მოქალაქემ მიიღოს კვალიფიციური სამედიცინო კონსულტაცია.

**5. თუ ოჯახის ექიმის გადაწყვეტილებით, პაციენტს ესაჭიროება COVID-19-ზე სპეციფიკური ტესტირება:**

**ა)** ტესტირება ხორციელდება ,,COVID-19-ის საეჭვო დიაგნოზის მქონე ბენეფიციარებისათვის COVID-19-ის სპეციფიკური ტესტირების ჩატარების წესის დამტკიცების შესახებ” საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის 2021 წლის 1 იანვრის N01-1/ო ბრძანების შესაბამისად;

**ბ)** იმ პირველადი ჯანდაცვის დაწესებულებების (მათ შორის, სადაზღვევო კომპანიის სახელშეკრულებო ურთიერთობაში მყოფი სამედიცინო დაწესებულებები) ოჯახის ექიმები, რომლებიც არ ახორციელებენ COVID-19 სპეციფიკურ ტესტირებას, ტესტირებისთვის პაციენტებს ამისამართებენ აღნიშნული სერვისის მიმწოდებელ სამედიცინო დაწესებულებებში.